Marguerite Frick-Cramer
D Marguerite «Meggy» Frick-Cramer (* 28. Dezämber 1887 z Gämf as Renée-Marguerite Cramer; † 22. Oktober 1963 z Gämf; e Bürgere vo Gämf und spööter vo Sennwald) isch e Schwizer Juristin, Historikere und humanitääri Aktivistin gsi, wo andere Fraue in dr Äidgenosseschaft in e Hufe Hiisichte dr Wääg geebnet het:

1910 isch si die dritti Frau gsi, wo d Lizänz übberchoo het, zum as Rächtsaawalt z schaffe. 1917 isch si noch drei Joor in hooche Posizioone bim Internazionaale Komitee vom Roote Chrüz (IKRK) as ersti Frau e Delegierti vo dr Organisazioon worde und 1918 s erste wiiblige Mitgliid im Läitigsgremium. Zur gliiche Zit isch si die ersti Historikere in dr Schwiz gsi, won e Verdrätigsprofessuur überchoo het. D Frick-Cramer isch au e Pionierin für d Gliichstellig vo de Gschlächter in dr Fortentwigglig vom humanitaäre Völkerrächt gsi, vor allem wil si 1929 as ersti Frau Co-Autorin von ere Gämfer Konvenzioon worde isch.

Wääred dr nazionaalsozialistische Terrorherrschaft in Dütschland und bsundrigs wääred em Zwäite Wältchrieg isch d Frick-Cramer as Expärtin für internierti Ziviliste zu äinere vo de wichdigste Stimme worde, wo sich innerhalb vo dr IKRK-Füerig für en entschiideni Haltig gegenüber em NS-Reschiim und schliesslig für en öffentlige Brotest gege däm sim Süsteem vo de Konzentrazioons- und Vernichdigslaager iigsetzt häi  – allerdings ooni Erfolg.

Liddratuur 
 Jean-Claude Favez: Une mission impossible? Le CICR, les déportations et les camps de concentration nazis. Payot, Losann 1996.
 Diego Fiscalini: Des Elites au service d'une cause humanitaire: le Comité International de la Croix-Rouge. Lizentiat. Gämf 1985.
 Irène Herrmann: Die brillante Unbekannte: die Genferin Marguerite Frick-Cramer hat ihr Leben den humanitären Organisationen gewidmet. In: NZZ Geschichte, Nr. 6 (Juli 2016), S. 43–55.

Weblingg 

 
 
 Briefwäggsel zwüschen em Carl Jacob Burckhardt und dr Marguerite Frick-Cramer, 1935–1949, us em Buurged sim Noochlass in dr Uniwersidäätsbibliothek Baasel

Fuessnoote 

Gämfer
Schwiizer
Frau
Völkerrächt
Historiker